FI Euroopan unionin virallinen lehti CE 84/394

(2004/C 84 E/0457)

KIRJALLINEN KYSYMYS E-0431/04

esittäjä(t): Luigi Vinci (GUE/NGL) komissiolle

(17. helmikuuta 2004)

Aihe: Pystysuoraan nousevaa lentokonetta koskeva komission hanke

Otettakoon huomioon seuraavat asiat:

— Italialais-englantilainen yhteisyritys Agusta-Westland sekä ranskalais-saksalainen Eurocopter ovat Euroopan suurimpia ilmailualan tehtaita, erityisesti helikoptereiden rakentamisessa.

— Agusta-Westland teki kolme vuotta sitten amerikkalaisen lentokonetehtaan Bell-Textronin kanssa sopimuksen pystysuoraan nousevan lentokoneen BA609 suunnittelusta ja rakentamisesta. Kyseisen koneen rakentamisessa on tarkoitus hyödyntää Bell-Boeing-yhtiön taitotietoa, sillä Bell-Boeing rakentaa parhaillaan vastaavanlaista lentokonemallia sotilaalliseen käyttöön.

— Kyseinen hanke on edistynyt hyvin, minkä takia yhtiöiden muodostama yhteenliittymä aikoo kokeilla koneen prototyyppejä Piemontessa sijaitsevalla Camerin sotilaslentoasemalla sekä anoa koneelle lentokelpoisuustodistusta viimeistään vuonna 2007.

— Euroopan komissio on suunnitellut vastaavanlaista, pystysuoraan nousevaa lentokonetta koskevaa hanketta, jota on nimitetty erilaisilla lyhenteillä, kuten esimerkiksi TILL-ROTOR ja ERICA.

Voisiko komissio edellä esitetyn perusteella vastata seuraaviin kysymyksiin:

— Onko komissio todella suunnitellut FINE TRIP -nimellä kutsuttua hanketta, johon investoitaisiin 90—100 miljardia euroa vuoden 2015 loppuun mennessä ja joka koskee kymmenen tonnia painavan ja kaksikymmentäpaikkaisen, pystysuoraan nousevan lentokoneen tilaamista? Entä pyysikö komissio vuonna 2002 tarjousta kyseisen hankkeen toteuttamisesta ainoastaan Agusta-Westlandilta ja Euro-copterilta?

— Onko Agustan ja Eurocopterin kanssa jo tehty tutkimusta ja suunnittelua koskeva sopimus, vaikka toinen edellä mainituista lentokonetehtaista on jo täysin sitoutunut samanlaiseen hankkeeseen yhdysvaltalaisen tehtaan kanssa?

Philippe Busquinin komission puolesta antama vastaus

(16. maaliskuuta 2004)

Euroopan roottorilentokoneteollisuus on jo tehnyt ehdotuksen pystysuoraan nousevia lentokoneita (tilt-rotor-lentokone) koskevaksi laajaksi hankkeeksi tutkimuksen ja teknologisen kehityksen viidennessä puiteohjelmassa (FP5). Ehdotus tehtiin kahdesti tuloksetta. Sillä välin tutkimuksen viidennessä puiteohjelmassa valittiin tietty määrä kriittisiä teknologiahankkeita, jotka liittyvät tutkimuksen ja kehityksen peruskysymyksiin pystysuoraan nousevien lentokoneiden osalta. Tulosten ja kysymysten perusteella, jotka mahdollisesti nousevat esiin meneillään olevassa tutkimuksessa, on mahdollista, että pystysuoraan nousevien lentokoneiden teknologia on aihe, joka sisällytetään kolmansia ehdotuspyyntöjä koskevaan työohjelmaan, jonka julkaisemisen odotetaan tapahtuvan toukokuussa 2005 kuudennen tutkimuksen ja teknologisen kehityksen puiteohjelman (FP6, 2002—2006) puitteissa. Jos tämä mahdollisuus varmistuu, suuruudeltaan arviolta 90—100 miljoonan euron budjetti, josta jopa 50 prosenttia tulisi tutkimuksen ja teknologisen kehityksen kuudennen puiteohjelman budjetista, saattaisi olla saatavilla tähän tutkimukseen. Tiedetään, että Euroopan teollisuus valmistautuu tätä mahdollisuutta silmällä pitäen. Tutkimuksen ja teknologisen kehityksen viidennessä puiteohjelmassa ei viitata erikseen pystysuoraan nouseviin lentokoneisiin sen lentotekniikkaa koskevassa työohjelmassa.

Komission ja Agustan ja/tai Eurocopterin välillä ei ole vuonna 2002 allekirjoitettua sopimusta. Lisäksi komissio rahoittaa hankkeita, jotka liittyvät tutkimukseen, teknologiaan ja konseptin validointiin. Teollisten hankkeiden kehittely ei sisälly toimiin, joihin sovelletaan komission puiteohjelmaa.

Selvennykseksi on sanottava, että ERICA on toteutettavuustutkimus (ei EU:n hanke sinänsä), jonka Agusta-Westland ja Eurocopter toteuttavat yhdessä ja jossa tutkittava teknologinen konsepti on eri kuin se, johon BA609 perustuu.